#### **Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2018. szeptember 25-i nyilvános testületi üléséről***

|  |  |
| --- | --- |
| 39/2018. (IX.25.) határozat | A 2018. I. félévi költségvetési beszámoló elfogadásáról |
| 40/2018. (IX.25.) határozat | A Berekerdő Óvoda munkájáról szóló beszámoló elfogadásáról |
| 41/2018. (IX.25.) határozat | Az óvodai konyha üzemeltetéséről pályázat kiírásáról |
| 42/2018. (IX.25.) határozat | 2018. évi tanulmányi támogatások megállapításáról |

|  |  |
| --- | --- |
| **rendelet** | **Az Önkormányzat 2018. évi költségvetéséről szóló /2018.() önkormányzati rendelet módosításáról** |

*A jegyzőkönyv 147-163. közötti számozott oldalt tartalmaz*

**J E G Y Z Ő K Ö N Y V**

Készült: 2018. szeptember 25-én Kerecsend Község Önkormányzata Képviselő-testületének nyilvános testületi ülésén a Közösségi Házban (Kerecsend, Fő u. 55.)

***Jelen vannak:***

 Sári László polgármester

 Kiss Sándor címzetes főjegyző

 Prokaj Milán alpolgármester

Fónad István képviselő

Román Antal képviselő

 Román István képviselő

 Simon Szilvia képviselő

 Nagy Bence jegyzőkönyvvezető

***Meghívottként jelent meg:***

Koósné Reha Valéria óvodavezető

Román Lászlóné igazgató

Riczuné Angel Henriett FAVE elnök

 Schönberger Csaba Jakob KNNÖ elnök

Nagy Ferenc Polgárőrvezető

 Mészárosné Fodor Éva óvodavezető helyettes

 Gasparovics Istvánné igazgató helyettes

***Napirend:***

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Tájékoztató az Önkormányzat 2018.I. félévi gazdálkodásáról, javaslat a 2018. évi költségvetési előirányzatok módosítására

előadó: Sári László polgármester

1. Beszámoló a Berekerdő Óvoda 2017/2018. nevelési évben végzett munkájáról és az új nevelési év terveiről

előadó: Koósné Reha Valéria óvodavezető

1. A gyermekétkeztetés térítési díjai

előadó: Sári László polgármester

1. Tanulmányi támogatások megállapítása

előadó: Kiss Sándor címzetes főjegyző

1. Tájékoztató a 2016. éviszociális és gyermekjóléti ellátás feladatfinanszírozásának igénylése és elszámolása szabályszerűsége tárgyában folytatott belső ellenőrzésről

előadó: Kiss Sándor címzetes főjegyző

1. Egyebek

**Sári László polgármester:**

Tisztelettel köszöntök mindenkit. Külön köszöntöm a KNNÖ és KRNÖ vezetőit, illetve a Berekerdő Óvoda vezetőit. Megállapítom, hogy határozatképesek vagyunk. Remélem a meghívókat mindenki megkapta. Kérdezem, hogy elfogadható-e a meghívóban szereplő napirend?

**Román István képviselő:**

Először is azt szeretném megkérdezni, hogy kép és hangrögzítés van-e?

**Sári László polgármester:**

Tudomásom szerint igen.

**Román István képviselő:**

Jó, mert az SzMSz-ünk nem rendelkezik arról, hogy kép és hangrögzítés történhet. Tehát ezt csak szerettem volna megjegyezni. Második kérésem az lenne, hogy az „Egyebek” napirendi pont után egy zárt ülést tartsunk.

**Sári László polgármester:**

Jó, ezzel kapcsolatban nekem is lett volna egy hasonló kérésem, hogy tartsunk zárt ülést.

**Kiss Sándor címzetes főjegyző:**

Kérném képviselő urat, hogy jelölje meg, hogy milyen témában szeretne zárt testületi ülést.

**Román István képviselő:**

Úgy tudom, hogy az Önkormányzat egyik alkalmazottja ellen eljárás folyik. Ezzel kapcsolatban szeretnék érdeklődeni.

**Sári László polgármester:**

Kérdezem azt, hogy a Román képviselő úr ezzel kapcsolatos indítványát elfogadjuk-e?

*A képviselő testület egyhangúan (7 igen) szavazattal elfogadta az ülés napirend módosítását.*

1. **N A P I R E N D I P O N T**

**Sári László polgármester:**

*Megtartja tájékoztatóját az elmúlt testületi ülés óta végzett munkáról. (A tájékoztató a jegyzőkönyvhöz mellékelve.)*

*A tájékoztatóhoz kérdés vagy hozzászólás nem érkezett, a képviselő-testület tudomásul vette azt.*

*Közben megérkeznek a Kerecsendi Magyary Károly Általános Iskola vezetői, Román Lászlóné igazgató, Gasparovics Istvánné igazgató helyettes, valamint megérkezik Riczuné Angel Henriett FAVE elnök is.*

1. **N A P I R E N D I P O N T**

**Sári László polgármester:**

A meghívóban elírás történt, elnézést kérek érte. Nem tájékoztatóról, hanem beszámolóról van szó az Önkormányzat 2018. I. félévi gazdálkodásáról. Tegnapi napon tanácskozott ezzel kapcsolatosan a PüB, Itt nagyon sok javaslat elhangzott azzal kapcsolatban, hogy hogyan tudnánk esetleg több lehetőséget teremteni azzal, hogy a gazdálkodásunk egy kicsit biztosabbá váljon. Megpróbálni növelni a helyi adóbevételeket, illetve magával az adó behajtásával kapcsolatosan. Én az elnök úr kérésére, amit az ipari parkkal kapcsolatban fölvetett, megnéztem, hogy ezzel kapcsolatban pályázat jelenleg nincs. Meglévő ipari park korszerűsítésére volt, de az lezárult. Utána kell nézni majd, hogy milyen lehetőségek biztosítottak ezzel kapcsolatban. Amit én röviden szeretnék elmondani, hogy kérem a segítséget abban, hogy az Axiál szeretne bővíteni Kerecsenden. Nem tudom, hogy milyen irányban tudnak majd területet vásárolni, elképzelhető, hogy ezzel kapcsolatosan soron kívül össze kell majd ülni. Mindenképpen segítsünk, azt mondom, mert egy ekkora cég jelenléte nagy segítséget jelent a falunak is. Nem tudom, hogy milyen kimenetele lesz a következő ügynek… Rácz úr két céget bejelentett Kerecsenden, és az idei évben 3,7 millió Ft-ot már be is fizettek. Reméljük, hogy ezek a cégek itt maradnak, és mindezt kiegészítenék 13 millió Ft-ra. Ha még az Axiál is bővítene tényleg, ha ez így működhetne, akkor gyakorlatilag a helyi iparűzési adóbevételünket, csaknem meg tudnánk duplázni. Nagyon komoly segítség lehetne mindenképpen. Kérdezem jegyző urat, hogy az előterjesztéssel kapcsolatban szóbeli kiegészítést kíván-e tenni?

**Kiss Sándor címzetes főjegyző:**

Igen. Röviden szeretném összefoglalni a beszámoló legfontosabb elemeit.

*(Ismerteti a költségvetési szöveges beszámolót és az adóbevételek alakulásáról szóló tájékoztatót. A beszámoló és a tájékoztató a jegyzőkönyvhöz mellékelve.))*

**Sári László polgármester:**

Köszönöm szépen. Kiegészítést még annyit szeretnék talán, hogy a buszmegállók felújításával kapcsolatos pályázatról nem esett szó. Ugye itt arról van szó, hogy az EU-s támogatások 2%-át, annak felhasználását a helyi vidékfejlesztési közösségekre bízták. Ezek megvalósítása valamikor a 2020-as ciklus környékén fog megtörténni. Nagyon megnehezíti a dolgot, hogy viszonylag kisösszegű pályázatról van szó. Nem nagyon találunk tervezőt, aki szívesen beleavatkozik a dologba. Nagyon nehezen sikerült végre olyan tervezőt találni, aki szakmailag is jól meg tudja majd alkotni ezt a tervet, a buszmegállókat és az ott lévő útburkolatokat felújítani, illetve akadály mentesíteni. A pályázat kiírása… hát még célegyenesben sem vagyunk. Ez egy kicsivel több, mint 14 millió Ft-os beruházás. Ha ez 2019-re megvalósul az jó, de én inkább úgy gondolom, hogy ez a 2020-as évet fogja majd érinteni.

**Román Antal képviselő:**

Tisztelettel köszöntök mindenkit. Tegnap megtartotta a PüB az aktuális ülését a testületi ülés előtt. Részletekbe nem bocsátkozok. Jegyző úr ismertette a részleteket. Gyakorlatilag elmondott mindent. Úgyhogy a bizottság a 2018. I. félévi gazdálkodásról, illetve költségvetési előirányzat módosításáról szóló beszámolót elfogadásra javasolja. Az egyik adóügyi előadó el fog menni, ahogyan jegyző úr említette is. Itt szeretném megköszönni mindkettőjüknek a munkáját. További takarékoskodást javaslok minden téren, a lehetőségeken belül. Illetve kár, hogy az egyik kolléganő elmegy. Kell keresni másikat, aki hasonló intenzitással száll be ebbe a munkába, mert nekünk úgy látom, hogy nincs másik út. A hátralékokat kell behajtani ahhoz, hogy az egyensúly valamilyen szinten megálljon. Jegyző úr is említette, hogy ebben bizonyos kozmetika is van… hát itt tart az Önkormányzat. Alulfinanszírozottak vagyunk, máshonnan kell elvenni a pénzt, fejlesztésekre pedig semmi nem marad gyakorlatilag. Sajnos ezt kell megállapítani. Köszönöm szépen, én mást nem szeretnék hozzátenni.

**Sári László polgármester:**

Köszönöm szépen. Kérdés, észrevétel vagy javaslat van-e?

**Prokaj Milán alpolgármester:**

Tisztelettel köszöntök én is mindenkit. Lenne négy kérdésem, négy témával kapcsolatban, amiket nem találtam meg vagy átsiklottam fölötte. Az egyik, hogy volt ugye egy EFOP-os pályázatunk, amelyet a képviselő-testület nem fogadott el. Ezzel kapcsolatban a pályázatírók szerint keletkezett egy 4 millió Ft-os pályázatírói költség. Erről szeretnék tájékoztatást kérni, hogy ezzel most hogyan állunk? Itt kértek ezzel kapcsolatban olyan anyagot, ami tisztázza ezt a dolgot, hogy is néz ki. Ezt még a mai napig nem kaptam meg. Tehát ezzel kapcsolatban szeretnék tisztán látni, hogy van-e ilyen kötelezettségünk? És, ha van, akkor mik ezzel a terveink. A másik kérdésem. Azt hiszem februárban beszéltünk a mezőőri szolgálat részére használt gépjármű beszerzéséről. Ezzel kapcsolatban sem látok betervezve semmilyen forrást. Iskolakezdési támogatással kapcsolatban is voltak gondolataim. Ezzel kapcsolatban is szeretnék pár gondolatban tájékoztatást kérni, hogy meg tudjuk-e ezt valósítani és milyen módon. Polgármester úr említette itt a lejárt idejű határozatokat. Talán a május végi ülésünkön éltem azzal a lehetőséggel, hogy hozzunk egy határozatot azzal kapcsolatban, hogy a képviselő testületi ülések nyilvánosak legyenek, valamilyen módon teremtsük meg a nyilvánosságát. Erre olyan javaslataim voltak, hogy ha más nem, akkor legyen rögzítve és kerüljön fel a kerecsend.hu honlapra. Ezzel kapcsolatban is szeretnék érdeklődni, hogy hol tartunk ezzel, mert ha jól emlékszem a határozat szövegében az szerepel, hogy az őszi ülésszakra ennek el kell készülnie. Így első körben ennyi. Köszönöm.

**Sári László polgármester:**

Az egyik oldalról, az EFOP-os pályázat… ez ugye egy vitatott dolog. Erre vonatkozó megállapodásunk nincsen. Én azt gondolom, hogy ez jogi kérdés. A mezőőri autóval kapcsolatosan én azt mondtam is, hogy a szeptemberi adóbevételeket megvárjuk. Én azt gondolom, hogy októberben lesz lehetőség ilyen autót beszereznünk. Nyilván erről majd közösen kell dönteni. Magáról a gépjárműről, az áráról is, illetve, hogy milyen konstrukcióban tudjuk ezt majd megvásárolni. A honlap fejlesztéssel kapcsolatban azt gondolom, hogy ezt mindenképpen meg lehet lépni. Annyi, hogy erre egy alkalmas szakembert kell keresni, mert ezen a területen sok a szélhámos. Mindenféleképpen szeretnénk megoldani azt a kistérségben, hogy a helyi tv csatornák működhessenek. Ezzel kapcsolatban Juhász polgármester úr tárgyal a UPC-vel, illetve a Média Hatósággal. Ha minden igaz, kedden lesz egy rendezvény, amin tudunk erről beszélni. Elképzelhető, hogy vissza tudjuk állítani a helyi TV csatornát. Annál hitelesebb forrást pedig nem tudok elképzelni. Az iskolakezdési támogatással kapcsolatban most nem tudok hirtelen mit mondani…

**Kiss Sándor címzetes főjegyző:**

Én tudok. Kiküldtük ezzel kapcsolatban a tájékoztató levelet a lakossághoz. Nem tudom alpolgármester úr találkoztál-e ezzel? Ez kiment a faluba. Nem emlékszem pontosan, hogy szeptember vége vagy október eleje a kérelmek benyújtási határideje, utána pedig a testület megtárgyalja majd, hogy milyen összegben és kiket támogat. A rendeletünkben így van szabályozva. A nyilvánosság kapcsán az ASP rendszerben lehetőség van arra, hogy az önkormányzatok települési portálokat is létrehozzanak, ami önmagában elég szegényes. Ez a terület nem igazán látványos, viszont a kapacitása ezeknek a felületeknek elég nagy. Ez akár lehetőség is lehet, de itt több kört kell még azért futnunk, mivel ez nem rég lett bevezetve, kezdeti cipőben jár.

**Prokaj Milán alpolgármester:**

Még az első témában szeretnék visszakérdezni. Ez rendben van, hogy jogi kérdés, ez a 4 millió Ft-os történet, de igazából azt szeretném kérdezni, hogy a pályázatírók részéről van-e megkeresés, folytak-e tárgyalások ezzel kapcsolatban? Mi az álláspontjuk?

**Sári László polgármester:**

Ők azt szeretnék, hogy ezt a pénzt mi kifizetnénk. Előzetesen beszéltünk arról, hogy ez az összeg benne lesz a pályázatban, arról nem esett szó, hogy ha a pályázat nem nyer, akkor mi lesz. Van-e még kérdés?

**Román István képviselő:**

Kapcsolódva alpolgármester úr felvetett kérdéséhez, mire lehet számítani ezzel a 4 millió Ft-tal kapcsolatban. Lehet-e arra számítani, hogy perrel nézünk szembe? A beszámolóval kapcsolatban szeretnék pár dolgot megkérdezni. Átnéztem ezeket a számszaki beszámolókat. Kiadási főösszesítő szakfeladatonként. Itt az van, hogy közutak felújítására, fenntartására 762 ezer Ft-ot határoztunk meg, és már teljesítve van 4 543 000.-Ft. Ez hová lett elköltve? Ebben az első félévben. Aztán van itt olyan, hogy Tanoda. 305 ezer Ft-ot határoztunk meg, a kiadásoknál több mint 1 millió Ft szerepel. Mi indokolja ezt az óriási, több, mint háromszoros… nem is háromszoros, négyszeres emelkedést? Mire ment el ez a pénz? A különbözet? Aztán van itt olyan, hogy háziorvosi szolgálat. Szintén ugyanez a helyzet. 22 809 000.-Ft-ot határoztunk meg, most több, mint 15 millió Ft-nál tartunk a féléves adatok alapján. Ez azt jelenti, hogy az év végére bőven meghaladjuk… ez messze több, mint a jegyző úr megemlített. Miért vannak ezek a túlzott kiadások? Holott a bevételek azok viszont nem emelkednek. A bevételi főösszesítőben viszont az szerepel, hogy 10 234 000.- Ft, itt van az, hogy 2 935 000.- Ft.

**Kiss Sándor címzetes főjegyző:**

Hol?

**Román István képviselő:**

Hát itt a bevételi főösszesítőn. Adóügyi tájékoztató. Letöltöttem én magamnak ezt a kiadványt, mert mi ugye ezt nem kaptuk kézhez. Azért furcsa számomra, hogy jó van itt hurrá optimizmus, hogy 52,3%-kal teljesítették az első félévi bevételüket. De aztán vannak itt egészen szép számok is. Pl. a gépjármű adónál… azt mondja, hogy gépjármű adózók száma 544 és ebből 299-en még hátralékosak. Ez több, mint a hátralékosok 82,3%-a. Átlagosan 630 ezer Ft-tal tartoznak személyenként. Ez azért nem kis összeg. De hát ezt vegyük tudomásul. Bocsánat, rosszul mondtam. Ez a talajterhelési díjjal kapcsolatban van. Tehát a magánszemélyek kommunális adójánál ugyanez van, hogy a fele nem fizetett adót. Milyen intézkedéseket tesz az Önkormányzat, hogy ezeket az adókat behajtsa? Inkasszó? Vagy esetleg valami más? Talajterhelési díj. Ezt az előbb rosszul mondtam. 68 adózó van, és 56-an nem fizetnek belőle. 82,3%-ka nem fizet talajterhelési adót…

**Kiss Sándor címzetes főjegyző:**

Bocsáss meg képviselő úr. De nem tudok válaszolni rá. hogyha nem…

**Román István képviselő:**

Nem, csak ezt én elmondtam.

**Kiss Sándor címzetes főjegyző:**

Értem én, de hol van ez a 68 fő? Mondd meg kérlek.

**Román István képviselő:**

Kivetések, befizetések Kerecsenden. Itt van. Hátralékosok száma 56 fő. Be nem fizetett adó összege 35 300 176.- Ft. Folyamatosan emelkedik… Folyamatosan emelkedik. És akkor, ha megnézzük, 41 418 000.- Ft nincsen befizetve.

**Kiss Sándor címzetes főjegyző:**

Nem. Ne haragudj, így nem megyünk semmire. Olyan számokat mondasz, amik…

**Román István képviselő:**

Itt van leírva jegyző úr.

**Kiss Sándor címzetes főjegyző:**

Nem 35 millió Ft a be nem fizetett adó. A hátralék jelen pillanatban 30 831 000.- Ft. Nem tudom, hogy ezt a 35 milliót miért keverted bele. Az az összes hátralék összege 2018. szeptember 21-én. Ne haragudj, hogy a szavadba vágok. Azért mondom, hogy tisztázzuk. A könyvelés csak szeptember 12-ig, illetve 14-ig történt meg.

**Román István képviselő:**

Rendben van.

**Kiss Sándor címzetes főjegyző:**

Akkor nem értem, hogy mi a kérdés?

**Román István képviselő:**

Ez van jegyző úr. Ez van. Annak ellenére is, hogy biztos vagyok benne, hogy nem fog jelentős mértékben csökkenni az adó a talajterhelési díjjal kapcsolatban. A gépjárműadónál is. Az volna a legegyszerűbb, ha bejelentenénk ezeket a gépjárműveket az okmányhivatal felé. És megnézni, hogy vannak-e fizetve. Ráadásul, arról nem is beszélve, hogy úgy tudom, hogy a gépjármű adónak egy része az Önkormányzatot illeti. A talajterhelési díjat nem értem, hogy miért nincs befizetve. Készítenek-e ezek a személyek önbevallást? Minden évben önbevallást kellene nekik csinálni. Megtörténik-e ez egyáltalán?

**Kiss Sándor címzetes főjegyző:**

Meg.

**Román István képviselő:**

Jó, biztosan, én nem mondom, hogy nincsen. Akkor, ha ez így van, akkor miért nem jelenik meg ez? Egy alkalommal azt mondtad jegyző úr, hogy azok az ingatlanok talán már nem érnek annyit sem, amennyi a hátralék. Akkor rá kell tenni a jelzálogot. Mást nem tudok mondani, köszönöm szépen.

**Kiss Sándor címzetes főjegyző:**

A közutak karbantartása és fenntartásának költsége azért nem 700 ezer Ft és azért több, mert a könyvelőcég erre könyvelte a Demjéni úti járda felújításának költségeit. A Tanoda esetében az elmúlt időszakban nagyon intenzív munka folyik. Sok gyerek van szerencsére, vannak egyéb költségek, közüzemi díjak. A tervezéskor az előző évi adatokból indultunk ki. Az adóügyekkel kapcsolatban, hogy mit tett az Önkormányzat? 6,7 millió Ft folyt be a kollégáim által végzett behajtási intézkedéseknek köszönhetően. Nagy munkát végeztek. És nincsen hurrá optimizmus, képviselő úr. Nincsen. Megfogalmaztam, ami a PüB ülésén elhangzott. Nem „elment” a pénz. Fel lett használva.

**Sári László polgármester:**

Más kérdés, hogy hogyan fogjuk tudni pótolni az ezen a területen kieső, nagyon jól dolgozó kolléganőt. Hát én azt gondolom, hogy ez nagyon sok kérdést vet föl. Illetve a mostani könyvelő cég által végzett munka ellenőrzése is megtörténjen, ahhoz arra van szükségünk, hogy október 1-től visszajöjjön a gazdálkodási előadónk és ő tudja majd megfelelőképpen helyretenni a pénzügyeket. Nehéz dolog. Nyilván egy költségvetés tervezése mindig bonyolult, hiszen, most mindegy, hogy minek nevezzük, de a korábbi évek bázis adatait kell beépítenünk. Egyébként pedig nagyon sok minden változhat egy év alatt. Ha nincs több kérdés vagy észrevétel, akkor kérem, hogy szavazzunk a beszámolóról, majd pedig a rendeletmódosításról. Utóbbiról név szerinti szavazással.

*A képviselő testület hat igen szavazattal egy nem szavazattal szemben az alábbi határozatot fogadta el*

**39/2018. (IX.25.) határozat**

Kerecsend Község Önkormányzatának Képviselő-testülete megtárgyalta az Önkormányzat 2018.I. félévi gazdálkodásáról szóló beszámolót és azt 288.402 e Ft bevételi és 243.632 e Ft kiadási főösszeggel, a határozat melléklete szerinti részletezésben elfogadta.

***A képviselő-testület az alábbi név szerinti szavazással elfogadta az Önkormányzat 2018. évi költségvetéséről szóló 1/2018. (II.19.) önkormányzati rendeletének módosításáról szóló 7/2018. (X.2.) önkormányzati rendeletét:***

Sári László igen

Prokaj Milán igen

Román István nem

Fónad István igen

Simon Szilvia igen

Román Antal igen

Békési Gyula igen

1. **N A P I R E N D I P O N T**

**Sári László polgármester:**

Következő napirendünk a Berekerdő Óvoda beszámolója. Át is adnám a szót Koósné Reha Valéria óvodavezetőnek.

**Koósné Reha Valéria óvodavezető:**

Köszönöm a szót. Ez a beszámoló kicsit eltért a korábbiaktól. Szeretném ezt most ismertetni.

*Az óvodavezető ismerteti a Berekerdő Óvoda 2017/2018. nevelési évben végzett munkájáról és az új nevelési év terveiről szóló beszámolót.*

**Békési Gyula képviselő:**

Mivel magánkézben van a konyha, szeretném megkérdezni az óvodavezetőtől, hogy, hogy van megelégedve a vállalkozóval?

**Koósné Reha Valéria óvodavezető:**

A rövid válaszom az, hogy nem vagyok megelégedve.

**Békési Gyula képviselő:**

Köszönöm.

**Román István képviselő:**

Elolvastam a beszámolót. Többször, nem egyszer. Azért volna pár megjegyzésem. Tehát itt van a tárgyi eszközök biztosításánál az épület tetőszerkezetének javítása, forráshiány miatt nem tudott megvalósulni. Ez a forráshiány továbbra is fennáll?

**Koósné Reha Valéria óvodavezető:**

Igen, továbbra is. Olyanokra kell költenünk, mint a gázkazánok, aminek pl. több százezer Ft a javítása.

**Román István képviselő:**

Már csak azért kérdezem, mert a költségvetésünkben ide 3 millió Ft-ot határoztunk meg. Kérdésem lett volna még támogatás, hogy visszalett-e már fizetve, de közben erre a beszámolóból megkaptam a választ. Aztán a TOP-os pályázattal kapcsolatban szeretnék egy megállapítást tenni, ahol az van írva, hogy összesen több, mint 41 milliót nyert a két óvoda. Arányosan lett elosztva, létszámra. 4/5-öd jutott Kerecsendnek és 1/5-öd Demjénnek. Tehát számszakilag is itt van, hogy Kerecsendnek jutott 31 709 063.-Ft, míg Demjénnek 6 749 037 Ft. Ezt a két számot én összeadtam, és nekem nem jött ki ez a 41 millió Ft. Ennek a közel 3 milliónak a hollétéről, ha tudnál esetleg valamit mondani? Aztán kapcsolat az intézményekkel és a szervezetekkel. Ennél a résznél én 7. pontot nem találtam. A 6. után a 8. ponttal folytatódik a következő oldal.

**Koósné Reha Valéria óvodavezető:**

A 8. pontban van. Igen, bocsánat, elszámoztam.

**Román István képviselő:**

Ezek után, úgy gondolom, hogy nagyon könnyű életetek lesz.

**Koósné Reha Valéria óvodavezető:**

Miért?

**Román István képviselő:**

Hát mert lesz nekünk egy biztos kezdet gyerekházunk is, ahol bizonyos dolgokra megtanítják a gyerekeket, mielőtt hozzátok kerülnének. Úgy gondolom, hogy ez nagy segítséget fog majd jelenteni. Sok sikert kívánok hozzá. Ennyit szerettem volna mondani. Erre a közel 3 millióra pedig azért szeretnék majd választ kapni.

**Koósné Reha Valéria óvodavezető:**

Nem vállaltam a szakmai vezető szerepet. Mészárosné Fodor Éva kolléganőmet bíztam megezzel. És akkor át is adnám neki a szót.

**Mészárosné Fodor Éva óvodavezető helyettes:**

Köszönöm a szót. Nem nagyon szoktam itt felszólalni, de szeretnék néhány dolgot megemlíteni. Nagyon szép dolgokat sikerült megvalósítatnunk a TOP pályázat keretében. Ebben segített még jegyző úr és Alföldi Barbara. Kerékpárok, rollerek kerültek beszerzésre, öt babaház, homokozó, hinta stb. létesült. A hátsó teraszon a kerékpároknak lett kialakítva egy tároló. Sok eszköz fog majd még érkezni, ahogyan majd a kerítésünk és a kapunk is elkészül. Nagyon szép játékaink vannak. Mind szabvány, jegyzőkönyv is van. Ma pedig itt voltak a lakatosok, hogy a kerítés is elkészüljön. És akkor rátérve képviselő úr kérdésére. Amik a beszámolóban szerepelnek összegek, azok a tényleges beruházási költségek. Azonban van egy jelentős díja a közbeszerzési szakértőnek is. A projekt menedzserének és az ebben résztvevőknek is van megbízási díja, ami ebből a keretből van finanszírozva. Ha kívánja képviselő úr, akkor megmutatom azt a kimutatást, amin a részletes költségek szerepelnek. És itt szeretném elmondani, hogy az átadóra szeretnénk meghívni a képviselő testület tagjait is.

**Sári László polgármester:**

Köszönjük szépen.

Mivel nincs több kérdés, kérem, hogy szavazzunk a napirendről.

*A képviselő testület egyhangúan (7 igen szavazattal) az alábbi határozatot fogadta el:*

**40/2018. (IX.25.) határozat**

Kerecsend Község Önkormányzatának Képviselő-testülete megtárgyalta a Berekerdő Óvoda 2017/2018. nevelési évben végzett munkájáról és a következő nevelési év terveiről szóló beszámolót és elfogadta azt.

1. **N A P I R E N D I P O N T**

**Sári László polgármester:**

A jelenlegi szolgáltatónk közétkeztetési díjat szeretne emelni. Tavalyhoz képest ez 13%-os áremelést jelentene. Azon átsiklottunk, hogy a szolgáltatónkkal nincsen érvényes szerződésünk. Így az a kérdés, hogy mi legyen a szolgáltatással? Hosszabbítsunk vagy pályáztassunk? Nálunk itt történik a főzés és helyben van a konyha. Van három olyan szolgáltató is, akiknek jó hírük van, de ők csak a saját konyhájukkal vállalják a szolgáltatást. Az évközi szolgáltató váltás, mondjuk, nem tudom, hogy mennyire szerencsés. Azért azt gondolom, hogy mindenre van megoldás. Van- kérdés?

**Simon Szilvia képviselő:**

Az lenne a kérdésem, hogy kell-e nekünk egyáltalán szolgáltató? Többletmunka az üzemeltetés is. Neki pedig csak a haszon a cél. Minél olcsóbb alapanyagokból elkészíteni az ételt. Amennyiben mi magunk üzemeltetnénk, akkor szerintem az étel is finomabb lenne. Szakácsunk van. Élelmezésvezetőnk van. Az Önkormányzat megtudná csinálni.

**Sári László polgármester:**

Ez is egy lehetőség, ez is egy újabb kérdés. Élelmezésvezetőre kire gondoltál? Az élelmezésvezetőnek nagyon össze kell kapnia magát akkor. Voltak jelentkezők, de amikor mi is lementünk és délután kettőkor a 32 fokban a hús kint volt, az nem túl szerencsés. Bármilyen probléma lehet. Ettől én félek. A felelősség feleződik. Olyan formában fogadom el, hogy ezt valaki felügyelje. Megpróbálhatjuk.

**Békési Gyula képviselő:**

Nekem az a véleményem, hogy itt van most a két intézményvezető, ezért szeretném, ha most elmondanák ezzel kapcsolatban, hogy mi a helyzet?

**Sári László polgármester:**

Rendben. Átadom a szót Román Lászlóné igazgatóasszonynak.

**Román Lászlóné igazgató:**

Köszönöm szépen. Nagyon nem vagyunk megelégedve. Sem a minőséggel, sem a mennyiséggel. Mindennapi problémák vannak. Több száz gyermek eszik, a felnőtteknek nem kötelező. A gyerekek sokszor válogatósak, ezért volt, hogy mi is a kollégáimmal vittünk, rendeltünk, hogy megnézzük, tényleg milyen az étel. És mis sem tudunk jókat mondani. Az Önkormányzatnak ez a szolgáltatás jelentős összegbe kerül. Nincs ingyen ebéd sem. Nincs meg darabszámra sem, amit kérünk. És a számlán mindig több szerepel. Nagyon sokat ültünk össze a vállalkozóval, ahol ott volt a polgármester úr, jegyző úr és Valika is. Rendszeresen az egymásra mutogatás ment. Annyit nem tudtunk elérni, hogy a leves ne fagyasztott zöldségekből készüljön. Falusi ételt megeszik a gyerekek. Egy paprikás krumpli is sokszor jobb lenne. Szelet hús van az étlapon, szépen megtervezve, ehhez képest a gyerekek pörköltet kapnak, és abból is 1-2 kocka hús jut egy gyerekre. Sokszor csak a nagy szelet üres kenyeret kapják a gyerekek uzsonnára. Jeleztük azt is, hogy olyan gyümölcsleveket adjanak, aminek a gyümölcstartalma legalább 50%-os. Sok kérdés felmerül. Szomorú, hogy erről kell beszélni. Szomorú számok vannak. Azok a családok, ahol már az egyik szülő dolgozik, ott már nem jogosult a gyermek az ingyenes étkezésre. A halmozottan hátrányos helyzetű gyerekek száma is drasztikusan csökkent. A mi iskolánkban most 38 ilyen gyermek van. Tisztában vagyunk az Önkormányzat anyagi helyzetével. 570 Ft-os háromszori étkezés, 38 gyereknek, ami közel 4,5 millióba kerülne az Önkormányzatnak, az nem fog menni. A szakmai munkánk mellett ezzel szembe kell nézni. Örülünk, hogy a testület nyitott a problémák kezelésére. Ezeket a tényeket ismerjük. Látva a jelenlegi helyzetet, pár éven belül borzasztó dolgok történhetnek. A képviselő testület, ha valóban fontosnak tartja az intézményeket, akkor támogassa az intézményeket. Legalább elviekben. Lehet, hogy többet kellene leülnünk közösen. Köszönjük.

**Koósné Reha Valéria óvodavezető:**

Az alapanyag is kifogásolható. Ilyen adagok, húsmennyiségek nem oszthatók szét. Próbáltunk egyeztetni a szolgáltatóval, ahogyan Erika is említette, leültünk együtt, de sajnos teljesen feleslegesek voltak ezek a megbeszélések. Amit megígértek, abból semmi sem valósult meg. Étlapon más van, mint, amit ténylegesen a gyerek megkap. Szigorú előírások vannak, gyakran vannak ellenőrzések. A keretből viszont lehetne csinálni jobbat. Szilvivel is egyetértve, ahol a profit, ott a gyerek látja a kárát. Kalács mellé víz és egyéb ilyen dolgok. Reklamálni kell.

**Prokaj Milán alpolgármester:**

Mivel a szerződés régen lejárt, ezért azt javasolnám, hogy mindenképpen írjunk ki pályázatot.

**Román István képviselő:**

Talán 2016-ban, vagy 2015-ben foglalkoztunk ezzel az üggyel. Akkor rendeletbe foglaltuk, hogy akkor lehet intézkedni, ha legalább három írásbeli megkeresés érkezik a problémáról. Polgármester úr érkezett-e ilyen?

**Sári László polgármester:**

Nem.

**Koósné Reha Valéria óvodavezető:**

Három nap alatt pótoljuk.

**Román Lászlóné igazgató:**

Hatalmas adminisztrációs munka mellett mi nem tudunk ilyen feladatot vállalni rövid idő alatt.

**Román István képviselő:**

A rendeletet tartsuk be. Ki kellene írni egy új pályázatot. Egy olyan szolgáltató kell, aki normális minőségben végzi a szolgáltatást. Nekem is mutattak egyszer egy krumplifőzeléket, ami inkább úgy nézett ki, mint a leves. Az új szolgáltató viszont nem biztos, hogy elfogadja az itteni zöldséget.

**Sári László polgármester:**

Akkor írjunk ki egy pályázatot, vagy akkor mi működtessük? Kit bízzunk meg azzal, aki ezeket gond nélkül elvégzi? Én ezt el tudnám képzelni. Magas szintű tudású szakembert válasszunk. Az a kérdés még, hogy akkor most írjuk ki a pályázatot?

**Román Antal képviselő:**

Említettem régebben, hogy én magam is rendeltem tőlük. Hát mit mondjak. Próbáltam elfogyasztani. Minősíthetetlen volt. 3 éve húzzuk már velük. 2015-ben megbeszéltünk valamit, erre a következő héten már ennek a személynek a kezébe került a konyha. Írjunk ki egy új pályázatot.

**Prokaj Milán alpolgármester:**

Nem ő került ki.

**Román Antal képviselő:**

Én úgy tudom.

**Prokaj Milán alpolgármester:**

Nem így volt. Csak a hitelesség kedvéért.

**Román István képviselő:**

Mikor átvette a vállalkozó a konyhát, azóta történt beruházás a részükről? Valamit így kiszámlázhatnak nekünk?

**Koósné Reha Valéria óvodavezető:**

Nem volt ilyen beruházás.

**Sári László polgármester:**

Itt legyen a konyha?

**Békési Gyula képviselő:**

Igen.

**Román István képviselő:**

És ha nem vállalják?

**Sári László polgármester:**

Egy évre kötnénk szerződést, miközben mi számolhatnánk, hogy hogyan tudnánk üzemeltetni. Írjunk ki akkor pályázatot és ne emeljük az árakat, valamint számoljuk ki a saját üzemeltetést? Szavazzunk.

**Kiss Sándor címzetes főjegyző:**

Azt szeretném kérni, hogy a pályázatot majd mindenki tekintse át.

**Román István képviselő:**

Rendkívüli testületi ülésen nem lehetne erről dönteni?

**Sári László polgármester:**

Igen, lehet. Akkor most szavazzunk a kiírásról.

**Kiss Sándor címzetes főjegyző:**

Mi legyen a határidő?

**Sári László polgármester:**

Október 15.

*A képviselő testület egyhangúan (7 igen szavazattal) az alábbi határozatot fogadta el:*

**41/2018. (IX.25.) határozat**

Kerecsend Község Önkormányzatának Képviselő-testülete úgy határozott, hogy pályázatot ír ki a kerecsendi óvodai konyha további üzemeltetésére. A Képviselő-testület megbízza Kiss Sándor címzetes főjegyzőt, hogy a kiírás szövegének tervezetét készítse el.

Felelős: Kiss Sándor címzetes főjegyző

Határidő: 2018. október 15.

1. **N A P I R E N D I P O N T**

**Sári László polgármester:**

A tanulmányi támogatással kapcsolatban átadnám a szót jegyző úrnak.

**Kiss Sándor címzetes főjegyző:**

A kulturális bizottság szeptember 6-án ülésezett. Úgy döntöttek, hogy egy pályázót nem javasolnak támogatásra, mivel a tanulmányi átlaga nem felel meg az elvártnak. A többi pályázó – függőn a közéleti aktivitásától – 50, illetve 38 ezer Ft egyszeri támogatásban részesülne. A javaslatot mindenki megkapta.

**Simon Szilvia képviselő:**

Kis kiegészítés. A maximum összeget 50 ezer Ft-ban szabtuk meg és a keretből megmaradt összeget a többiek között elosztva jött ki a 38 ezer Ft. Az aktívabbak kapták a magasabb összeget. Így tudtuk szétosztani.

**Sári László polgármester:**

Van-e még kérdés?

**Román István képviselő:**

Elfogultságot jelentek.

*A képviselő testület (6 igen szavazattal) elfogadta az alábbi határozatot.*

**42/2018. (IX.25.) határozat**

Kerecsend Község Önkormányzatának Képviselő-testülete a Kulturális Bizottság javaslata alapján a 2018. évi önkormányzati tanulmányi programban benyújtott pályázatokat értékelve a pályázati szabályzatban meghatározott tanulmányi átlagot el nem érő Lakatos Georgina Irén pályázatát elutasítja.

Csíkos Dóra Emese, Égető Kitti Yvett, Kecsmár Dániel Gergő, Kormos Klaudia és Riczu Csenge Diána számára – figyelembe véve kiemelkedő közösségi tevékenységüket – 50.000 Ft/fó összegű támogatást állapít meg;

Balog Vanessza, Csargő Máté, Danó Miklós, Farkas Dzsenifer, Kállai Antal István, Molnár Kevin, Nagy Katalin Nikolett, Németh Márton és Puporka Liza számára 38.000 Ft/fő támogatást állapíts meg.

A Képviselő-testület megbízza Kiss Sándor címzetes főjegyzőt, hogy a támogatási szerződések és a szerződések alapján a támogatások kifizetésének előkészítéséről gondoskodjon, megbízza továbbá Sári László polgármestert, hogy a kifizetésekről a szerződések alapján gondoskodjon.

Határidő: a támogatási szabályzat szerint

1. **N A P I R E N D I P O N T**

**Kiss Sándor címzetes főjegyző:**

Túl vagyunk ismét egy ellenőrzésen. Az ezzel kapcsolatos összegzőt kiküldtem. Amennyiben valaki kérné a részletes vizsgálati jelentést, az is megtekinthető.

**Sári László polgármester:**

Kérdés?

**Román István képviselő:**

Elolvastam az anyagot. Ki ez a belső ellenőr? Azért nem ártott volna aláírnia legalább.

**Kiss Sándor címzetes főjegyző:**

A belső ellenőr a részletes anyagot írta alá. Vasas Lajosnénak hívják.

**Román István képviselő:**

Amit letöltöttem csak ez a két oldal jött le.

**Kiss Sándor címzetes főjegyző:**

Mondtam, hogy nem a részletes jegyzőkönyv lett kiküldve, csupán az ellenőrzési jegyzőkönyv összegző megállapításai.

**Sári László polgármester:**

Van-e még kérdés? Ha nincs akkor köszönettel tudomásul vettük a tájékoztatót.

1. **N A P I R E N D I P O N T**

**Sári László polgármester:**

Az egyebek napirenddel kapcsolatban van- e valakinek javaslata, előterjesztése?

**Prokaj Milán alpolgármester:**

Az egyik legfontosabb a bányának az ügye, ami a gázló után található és a területe 31,7 ha. Én a múlt héten kaptam róla információt, hogy ott nagy autóforgalom van és folyik a kitermelés. Utánajártunk, péntek este kimentünk Román képviselő társammal együtt, több szem többet lát alapon. Valóban zajlik a kitermelés. Az az úriember, akit a területen találtunk, mint kiderült, nem tudta, hogy milyen területen bányászik, nem tudta, hogy az Önkormányzat vagy más-e a tulajdonos. Rövid információszerzés után azt az állítást tette, hogy egy magánszemély birtokában lévő területrészen végzi a kitermelést. Erről tájékoztattam polgármester urat és kértem, hogy menjen ki a helyszínre és ő is győződjön meg róla, hogy ez így rendben van-e? A mai napról származó információm az, hogy azóta is zajlik a kitermelés, ezúttal már egy kicsit bentebb lévő területsávon. Az a területsáv azonban már biztos, hogy nem az említett magánszemély tulajdonában, hanem az Önkormányzat tulajdonában áll. Sőt, valószínűleg ami már pénteken kitermelés történt az is az önkormányzat tulajdonában lévő területen zajlott és zajlik. A kérdésem ezzel kapcsolatban az lenne, hogy milyen módon történhet meg az, hogy az Önkormányzat vagyonát valaki illetéktelenül elviszi?

**Sári László polgármester:**

Igen, valóban én is szombaton kaptam az értesítést, és ekkor ki is mentem megnézni, hogy mi történik. Az akkor kint tartózkodó felügyelőtől azt a tájékoztatást kaptam, hogy ő biztos abban, hogy nem Önkormányzati területen dolgoznak. Még akkor kértem, hogy mérjék ki pontosan a területet és ne az Önkormányzat legyen, aki kiméreti. Erre a hétfői nap folyamán sor került, ki is karózták a területet és én úgy láttam, hogy az Önkormányzat területéhez nem nyúltak. A mai napon nem, de a tegnapi nap folyamán kint voltam és azt a tájékoztatást kaptam, hogy mivel nem találnak olyan anyagot, ami nekik megfelelne, a munkálatokat be is fogják fejezni. Szerettem volna, ha ennek a területnek a rendezése megtörténik, arra kértem a kitermelést végzőket, hogy a kitermelés befejezését követően a területet zárják le. Szerencsés lenne feltölteni a mi területünket, és akár zöld területet létrehozni, távolabb a víztől és a szennyvíztisztítótól, de ennek a költsége óriási és sajnos ezt az Önkormányzat nem tudja megoldani. A humusz ajánlattal kapcsolatban, ha ez megérkezik, akkor a Képviselő-testület elé fogom terjeszteni.

**Prokaj Milán alpolgármester:**

Annyit szeretnék kérni, Polgármester Úr, hogy ez a lezárás legyen már ellenőrizve, mert az, aki engem tájékoztatott erről a dologról korábban neki volt a magánterülete. Váltig állítja, hogy az már az Önkormányzat területe.

**Sári László polgármester:**

A mai napon, mint azt már mondtam is, nem voltam kint a területen, korábban a kikarózott területen történtek a munkálatok, annyit tudok mondani, hogy a holnapi nap folyamán kimegyek és megnézem. A lakosság részéről, aki jelez még építési törmeléket feltöltési szándékkal, még tudnak fogadni, ezzel kapcsolatban is értesítettem mindenkit. Akinek ezzel problémája van, kértem, hogy keressen.

**Román István képviselő:**

Azt szeretném kérdezni, hogy ennek a területnek a rekultivációja miért nem történt meg, amikor elhordták az agyagot? Én is kint voltam, ahogyan azt az alpolgármester is említette, lehet, hogy rosszul mérem fel és nem értek hozzá, 55 ezer m3 meddő hogyan jönne össze és valóban a markológép ott volt, amikor kint voltunk és hatalmas nagy pótkocsikra akkor is rakták a meddőt. Napok óta folyik az elszállítás. Valóban el kellene döntenünk, hogy kinek a területe, mert mi úgy gondoltuk, hogy akivel mi beszéltünk, nem tudott egyértelmű választ adni, hogy kinek a területe, márpedig úgy gondolom, hogy bányamérnök és kellett volna nála lennie minimum egy térképnek, amiből megállapítható, hogy tulajdonképpen kinek a területén folyik a kitermelés, kinek a területéről viszik el a meddőt. Mert valóban, amikor rákérdeztem, hogy ki engedélyezte, ezt a szállítást, azt a választ kaptam, hogy a Polgármester Úr. Később viszont már azt mondta, hogy egy magánszemély területéről szállítják. Én, Polgármester Úr, ezt a választ kaptam, de most már végérvényesen döntsük el, hogy ez milyen terület, kinek a területe, hány hektár. És ha jól vettem ki a szavaidból, építési törmelék is kerülhet oda.

**Sári László polgármester:**

Oda nem, a cél a rekultiválandó területen van még olyan alsóbb réteg, ahová lehet válogatott építési törmeléket vinni. Szigorú szabályok betartásával.

**Román István képviselő:**

A másik, amit említettél is, kinek az engedélyével nyitották meg és kezdték el szállítani a meddőt, miért nem az Önkormányzat területén nyitottak utat, miért a magánszemély területén. Információim szerint már máskor is hordták a meddőt 1,5-2 hete is hordták. Szeretném megkérdezni, hogy ezt honnét hordták, kinek a tulajdona, kitől hordják? Olyan információm van, hogy a tulajdonosok egy része lemondott az Önkormányzat javára. Ha ez így van, akkor az Önkormányzat feladata a rekultiváció. Ha magánszemélyek tulajdonában van egy-egy terület, ők miért nem rekultiválnak? Most ahogy szó volt róla a rendkívüli és a jelenlegi ülésen is, az 55 ezer m3 kitermelt földért ajánlott több millió forintot. Akkor most ez a magánszemély, akinek a területéről elhordják a meddőt, neki nem rekultiválni kellene a területét, rendbe fogja tenni? Ezért úgy gondolom, hogy erre jobban oda kellene figyelni, hogy nehogy később nagyobb gond legyen belőle. Köszönöm szépen.

**Sári László polgármester:**

Keveredést érzek a dolgokban. Először is volt két bányavállalkozó, akik a kitermelést végezték. Arról a területről mondtak le a tulajdonosok, ahol a két cég dolgozott, ezt a területet örökölte az Önkormányzat. Többször beszéltem a Bányakapitánysággal, akik azt a tájékoztatást adták, hogy igazából a rekultiváció annak a feladata, aki annak a hasznát húzta. Sajnos az Önkormányzatnak semmilyen haszna nem származott, de feladatként ugyanúgy megkapta az Önkormányzat, mint a mezőgazdasági utak rendbetételét. A legnagyobb probléma, hogy ehhez az államtól semmilyen támogatásra nem számíthatunk. Van egy kis keveredés abban is, hogy a „polgármester megengedte”. Hiszen annak idején egy földcsere kapcsán nekem is lett egy kis részem az említett területen. Én a saját részemre vonatkozóan engedtem meg az elszállítást és feltöltést és nem az önkormányzati tulajdonra. Én annyit kértem, hogy az oda és vissza vezető utakat cserébe javítsák meg. Mint polgármestert, engem senki sem kérdezett meg a bányából történő kitermelés ügyében. Ismételni tudom magam, amikor Milán szólt, akkor én a területre kimentem a kimérést, ahogyan kértem elvégezték, ma nem voltam kint, de a holnapi nap folyamán kimegyek a területre.

**Román István képviselő:**

Bocsánat, én ezt a tájékoztatást kaptam a bánya területén, nem tudtam, hogy kinek a területéről szállítanak. Azt szeretném megkérdezni, hogy az Önkormányzat benyújtotta-e a szociális tűzifa pályázatot, megérkezett-e már a támogatói okirat?

**Kiss Sándor címzetes főjegyző:**

Még nem érkezett meg.

**Román István képviselő:**

Az elején említettem az ülésnek, hogy hang- és képrögzítés történik-e, mert az SZMSZ nem rendelkezik arról, hogy ez történjen. Akkor ez, most hogy van? Szabályos, nem szabályos?

**Kiss Sándor címzetes főjegyző:**

Tiltja?

**Román István képviselő:**

Nem tiltja.

**Kiss Sándor címzetes főjegyző:**

Amit nem tilt, azt lehet.

**Román István képviselő:**

Akkor hozzá kell kapcsolni a jegyzőkönyv anyagához, ezt meg én így tudom. Mert ha kép- és hangfelvétel történik, akkor megkérdezném azt, hogy a legutóbbi testületi ülés alkalmával, miért cserélték fel a mondatom. Amikor én úgy mondtam, hogy először is parkolópályára tették a pályázatot és utána megszüntették vagy elutasították. Bocsánat. És akkor ez a mondat a jegyzőkönyvben fordítva szerepelt. Pedig igen is jelentősége van annak, hogy a mondat hogyan hangzik el. Tehát elég jól tudom, hogy ha valami nincs megtiltva, az lehet. Vettem részt olyan üléseken, ahol megkérdezték a résztvevőket, hogy hozzájárulnak-e a hangfelvételhez vagy képrögzítéshez? Itt még egy képviselő-testületi ülésen nem hangzott el, hogy mi ehhez hozzájárulunk-e vagy sem? Az egy másik dolog, hogy így könnyebb a jegyzőkönyvet elkészíteni, aláírom, de akkor miért van benne olyan, amit az előbb említettem. Erről csak ennyit szerettem volna.

Következő dolog. A rendezvénynaptárunkban meg lett határozva, hogy a falunap helyett három zenés est lesz megtartva. Kérdésem az, hogy miért nem lettek ezek a zenés esték megtartva és az erre szánt pénz majd mire fordítódik? A Demjéni úti járda kapcsán már említettem a múltkor és most meggyőződtem róla, hogy ahogyan most esett az eső, a posta tetejéről a járdán keresztül az út irányába folyik a víz. Ezt valahogyan meg kellene oldani, hogy ha télen a csapadék víz ráfagy vagy aláfagy, ne okozzon balestet. Köszönöm ennyit szerettem volna mondani.

**Sári László polgármester:**

A rendezvény és zenés estekkel kapcsolatosan nem volt olyan bizottsági ülés, ahol konkrétan ki lett volna jelölve, hogy mely napokon kerülne megtartásra. A kalandpark átadása kapcsán történt egy falunaphoz hasonló kezdeményezés, ami sajnos más irányt vett.

**Simon Szilvia képviselő:**

Tervezet volt, hogy így próbáljuk meg idén a falunapot helyettesíteni, egy kicsit más formában véghezvinni. Időközben láttuk azt, hogy nem volt hozzá energia és idő sem. Egy rendezvény nagyon sok pénz, és ahhoz sem hogy mind a hármat megvalósítsuk. Sajnos látni kell azt is, hogy oda tudjuk, magunkat tenni egy komoly rendezvényhez, humánerő kellene. És ezek sajnos nem voltak megfelelő mértékűek. Lehet az én hibám is, biztos, nekem is foglalt volt a nyaram és nem tudtam a szabadidőmet áldozni, hogy ez megvalósuljon.

**Sári László polgármester:**

A Demjéni úti járda ügyében esőben is megnéztem, én is tapasztaltam a problémát. Műszakilag is próbáljuk a megoldást keresni, hogy ez megszűnjön. Fordított irányba kell megpróbálnunk elvezetni a vizet.

**Simon Szilvia képviselő:**

Egy jobb hangulatú témát szeretnék felhozni. Egy meghívást szeretnék közvetíteni a plébánosunktól. Az ő nevében szeretném meghívni Kerecsend Önkormányzatának vezetőségét, a képviselő-testületet, a nemzetiségi önkormányzatok képviselőit és természetesen a nevelési, oktatási intézmények vezetőit vasárnap 8.00 órától tanévkezdési mise lesz, ahol imádkozni fogunk településünk diákjaiért, pedagógusaiért, hogy egészségben és erőben végig tudják csinálni ezt a tanévet és jól is sikerüljön. Szeretettel várunk mindenkit.

**Riczuné Angel Henriett FAVE elnök, védőnő:**

Én egy kevésbé vidám témát említenék. Kérném a képviselő-testület tagjait, hogy tájékozódjanak már a települési egészségügyi szolgáltatással, ellátással kapcsolatban. Mert igencsak vannak problémák. A saját szemükkel győződnének meg róla és úgy alkotnának véleményt is.

**Román István képviselő:**

Az előbb elfelejtettem mondani, hogy kint voltam a temetőben. A Ravatalozó még tavaly elkészült, most a fala ugyanúgy meg van repedve, mint a felújítás előtt. Most azért szólok, hogy nehogy ugyanúgy járjunk, mint az óvoda tetőszerkezetével, mert igen is ezt a javítást minél hamarabb meg kellene oldani. A repedéssel kapcsolatban a felújításkor említettem Polgármester Úrnak, hogy erre megoldást kell találni, ő azt a tájékoztatást adta, hogy az alap alá lesz dolgozva és az majd nem engedi tovább süllyedni. Azt nem tudom, hogy alá lett-e dolgozva vagy sem, én annyit láttam, hogy ilyen feladat nem lett elvégezve, amikor én kint jártam. Én sajnos azt látom, hogy a nyílás egyre nagyobb lesz.

A múltkor Jegyző Úr említette a Közösségi Ház felújítását. A pályázat anyagát köszönöm szépen meg is kaptuk, de nem derült ki azóta sem, hogy mikor határoztunk ebben az ügyben, hogy részt veszünk ebben a pályázatban. Úgy, hogy ha tud benne segíteni, megköszönöm. Mert én visszanéztem a 2017-es évet és egyetlenegy határozatot nem találok, lehetséges, hogy azért mert ha az ember valamit nagyon keres, azt nem találja. De gondolom, hogy itt az Önkormányzatnál is lennie kell egy olyannak, hogy határozattár és abban gondolom, hogy könnyebb visszakeresni, mert én nem találtam meg. Szeretném megtudni, hogy mikor határozott a képviselő-testület erről.

**Kiss Sándor címzetes főjegyző:**

A pályázati kiírás nem igényelte testületi határozat benyújtását.

**Sári László polgármester:**

Kérdés van-e még esetleg?

**Kiss Sándor címzetes főjegyző:**

A gyermekétkezetéssel kapcsolatban volt egy.

**Román Lászlóné iskolaigazgató:**

Minden tanévkezdéskor azért látogatunk el, hogy tájékoztassuk a képviselő-testületet a számokról, meg azért is, mert eddig mindig szerencsések voltunk, hogy azok a családok, akik nem voltak jogosultak a térítésmentes vagy kedvezményes étkezésre, támogatást kaphassanak. 7, 9 tavaly 11, az idei évben 38 fő van, akit érint ez a támogatás.

**Sári László polgármester:**

Szeretnénk írásos anyagot kérni az iskola és az óvoda részéről is. Pontos létszám és költségadatokkal együtt. Kérem, hogy erről így most ne szülessen döntés.

**Román Lászlóné iskolaigazgató:**

Az Önkormányzat készíti a kimutatásokat, az iskola is azokból az adatokból dolgozik. Meg szeretném dicsérni a kis kolléganőt, hogy nagyon precízen és pontosan végzi a munkáját és vezeti a nyilvántartásokat. Le a kalappal a gyermekvédelmi támogatások vezetése előtt is, úgy gondolom, hogy ezt az óvoda is megerősítheti. Ez a feladat most a hivatalban kiváló szinten van a mindennapokban ellátva.

**Sári László polgármester:**

Előkészítést követően a következő ülésen fog döntés születni, ami 2018. november 6-a lesz. Ha megvannak a számok, akkor rendkívüli ülést is össze tudunk hívni ebben az ügyben.

**Kiss Sándor címzetes főjegyző:**

A konyha üzemeltetési pályázat ügyében úgy is kell rendkívüli ülést összehívni, akkor össze lehet vonni ennek megvitatásával is.

**Sári László polgármester:**

A nyílt ülést bezárom, köszönöm a részvételt.

kmf.

Sári László Kiss Sándor

 polgármester címzetes főjegyző